Document ID: 32009R0822

KOMISJONI MÄÄRUS (EÜ) nr 822/2009,
27. august 2009,
millega muudetakse Euroopa Parlamendi ja nõukogu määruse (EÜ) nr 396/2005 II, III ja IV lisa seoses asoksüstrobiini, atrasiini, kloromekvaadi, tsüprodiniili, ditiokarbamaatide, fludioksoniili, fluroksüpüüri, indoksakarbi, mandipropamiidi, kaaliumtrijodiidi, spirotetramaadi, tetrakonasooli ja tiraami jääkide piirnormidega teatavates toodetes või nende pinnal
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 5 lõiget 1 ja artikli 14 lõike 1 punkti a,
ning arvestades järgmist:
(1)
Asoksüstrobiini, atrasiini, kloromekvaadi, tsüprodiniili, ditiokarbamaatide, indoksakarbi, fludioksoniili, tetrakonasooli ja tiraami jääkide piirnormid on sätestatud vastavalt määruse (EÜ) nr 396/2005 II ja III lisas. Fludioksoniili, mandipropamiidi ja spirotetramaadi jääkide piirnormid on sätestatud määruse (EÜ) nr 396/2005 III lisas. Kaaliumtrijodiidi kohta ei ole eraldi jääkide piirnormi sätestatud, samuti ei ole ainet kantud määruse (EÜ) nr 396/2005 IV lisasse.
(2)
Seoses loa andmisega vastavalt nõukogu 15. juuli 1991. aasta direktiivile 91/414/EMÜ (taimekaitsevahendite turuleviimise kohta) (2) on toimeainet tsüprodiniili sisaldava taimekaitsevahendi kasutamiseks maitsetaimede, lehtpeedi, söögipeedi ja spinati puhul esitatud määruse (EÜ) nr 396/2005 artikli 6 lõike 1 alusel taotlus muuta II ja III lisas esitatud kehtivaid jääkide piirnorme.
(3)
Mankotseebi (ditiokarbamaatide) kohta on selline taotlus esitatud kasutamiseks küüslaugu puhul. Indoksakarbi kohta on selline taotlus esitatud kasutamiseks vaarikate, mustikate ja rooskapsa puhul. Fludioksoniili kohta on taotlus esitatud kasutamiseks porgandite, söögipeedi, pastinaagi, mädarõika, sibula, aed-piimjuure, juurpeterselli, spinati ja lehtpeedi puhul. Fluroksüpüüri kohta on taotlus esitatud kasutamiseks porrulaugu puhul. Mandipropamiidi kohta on taotlus esitatud kasutamiseks Sarepta kapsasrohu, Brassica lehtede ja võrsete, spinati, portulaki ja lehtpeedi puhul. Spirotetramaadi kohta on taotlus esitatud kasutamiseks tsitrusviljade, õunviljade, aprikooside, virsikute ja viinamarjade puhul. Tetrakonasooli kohta on taotlus esitatud kasutamiseks aprikooside puhul.
(4)
Vastavalt määruse (EÜ) nr 396/2005 artikli 6 lõigetele 2 ja 4 esitati taotlused impordile kehtestatavate jääkide piirnormide kohta asoksüstrobiini kasutamiseks granadilli puhul, tsüprodiniili ja fludioksoniili kasutamiseks taimeteedes kasutatavate juurte ja vürtside puhul, fluroksüpüüri kasutamiseks tee ja kohviubade puhul, kaaliumtrijodiidi kasutamiseks banaanide, melonite ja viinamarjade puhul ning tiraami kasutamiseks banaanide puhul.
(5)
Kloromekvaadi kohta on üks liikmesriik esitanud taotluse pikendada II lisas esitatud ajutist jääkide piirnormi pirnide puhul, toetudes kloromekvaadi esinemisele keskkonnas.
(6)
Vastavalt määruse (EÜ) nr 396/2005 artiklile 8 hindasid taotlusi asjaomased liikmesriigid ja hindamisaruanded edastati komisjonile.
(7)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta. Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks (3).
(8)
Toiduohutusamet tegi oma põhjendatud arvamustes järelduse, et kõik nõuded on andmete osas täidetud ja et taotlejate nõutud jääkide piirnormide muudatused on tarbijaohutuse seisukohalt vastuvõetavad vastavalt hinnangule Euroopa 27 spetsiifilise tarbijarühma kokkupuute kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega kõikide selliseid aineid sisaldavate toiduainete tarbimise teel ega ka lühiajalisel kokkupuutel asjaomaste põllukultuuride äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(9)
Kaaliumtrijodiidi kohta tegi toiduohutusamet järelduse, et kõnealuse aine lisamine IV lisasse on tarbijate ohutuse seisukohast vastuvõetav.
(10)
Atrasiini kohta kehtestati teraviljade puhul ajutine jääkide piirnorm kuni 1. juunini 2009, kuni taotleja esitab teabe täpse jääkide taseme kinnitamiseks.
(11)
Taotleja on hiljuti nõutava teabe esitanud. Kuna tarbijate jaoks ei ole ohtu tuvastatud, on asjakohane pikendada ajutise jääkide piirnormi kehtivust ühe aasta võrra, et toiduohutusamet saaks andmeid hinnata.
(12)
Toiduohutusameti põhjendatud arvamuse põhjal ja käsitletavas küsimuses asjakohaste tegurite tõttu on jääkide piirnormide nõutavad muudatused kooskõlas määruse (EÜ) nr 396/2005 artikli 14 lõikega 2.
(13)
Seepärast tuleks määrust (EÜ) nr 396/2005 vastavalt muuta.
(14)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II, III ja IV lisa muudetakse vastavalt käesoleva määruse lisale.
Artikkel 2
Käesolev määrus jõustub järgmisel päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 27. august 2009

Labels: 3
6